Lielahden uusi asemakaavaehdotus nähtäville – Jopa 2 900 asukasta voisi muuttaa Näsijärven rannalle

Tampereen kaupungin yhdyskuntalautakunta asetti Lielahden ranta-alueen uuden asemakaavan nähtäväksi. Kaava kulkee nimellä Niemenranta III ja sillä tarkoitetaan vanhaa teollisuusaluetta Lielahdessa aivan Näsijärven rannalla. Lähialueelle on rakennettu asutusta aiemmin jo kahdessa vaiheessa. Asemakaavalla on tarkoitus muuttaa hieman alle 32-hehtaarinen alue kerrostalovaltaiseksi asuinalueeksi, jonne voisi muuttaa tulevaisuudessa noin 2 400–2 900 asukasta. Kaavan tavoitteeksi on asetettu 100 000 kerrosneliömetrin rakentaminen asumiselle ja noin 1 000 kerrosneliömetrin rakentaminen palveluille. Asuinkerrostaloja on tarkoitus rakentaa kortteleittain. Osa rakennuksista on 2-kerroksisia, osa nousee neljän ja kahdeksan kerroksen korkeuteen. Asemakaava jättää Niemenrannan eteläosaan myös tilaa virkistysalueelle ja lenkkipoluille. Asemakaavan itäiseen reunaan rakennetaan esityksen mukaan venesatama ja kahvilarakennus. Niemenranta tiivistyy Niemenrantaan on rakennettu aiemminkin uusia asuinalueita. Nyt nähtäväksi asetettavaan asemakaavaan kuuluva alue on kaikkein tiiveimmin rakennettu osa Niemenrantaa ja viimeinen Niemenrantaan nouseva uusi asuinalue. Suunnittelualue on mukana Niemenrannan alueelle laaditussa yleissuunnitelmassa. Alue on vanhaa teollisuusaluetta, josta on purettu teollisuustoimintaan liittyvät rakennukset 1990-luvulla. Asemakaava-alueen maastoa on muokattu ja suurin osa sen puustosta on poistettu maaperän puhdistuksen yhteydessä. Alueen omistaa Metsä Board Oyj. Lähellä on käynnistetty myös Hiedanrannan yleissuunnitelman laatiminen. Alue halutaan liittää tiiviisti Tampereen joukkoliikennettä, sillä raitiotien on määrä kulkea alueen läheltä. Asemakaavapäällikkö esittää asemakaava asettamista nähtäville tänään tiistaina pidettävässä yhdyskuntalautakunnan kokouksessa. Kaavaehdotuksesta pyydetään yhä lausuntoja ely-keskukselta ja Pirkanmaan maakuntamuseolta. Kaavan hyväksyy lopulta Tampereen kaupunginvaltuusto. Kaavan mahdollistaman uudisrakentamisen arvioidaan alkavan vuonna 2019.